Minst 22 barn drept i skolebombing i Syria
Minst 22 barn og seks lærere ble drept i angrepet i Idlib-provinsen nordvest i Syria. – Dette er en tragedie. Det er en skandale, det er en krigsforbrytelse, sier UNICEF-direktør Anthony Lake. Ifølge UNICEF-direktøren ble skoleområdet angrepet gjentatte ganger. Han mener det kan være den dødeligste skolebombingen siden krigen startet for over fem år siden. Norges Røde Kors i Syria: – Verre her enn noensinneIfølge Syrian Observatory for Human Rights (SOHR) var det totalt seks luftangrep som rammet landbyen onsdag. – En rakett traff inngangen til skolen mens elevene var på vei ut for å dra hjem, etter at skoleledelsen besluttet å avslutte dagen tidlig som følge av luftangrepene, sier en aktivist i landsbyen til nyhetsbyrået AFP. Bilder på sosiale medier viser døde barn og en avrevet arm der hånden fortsatt holder fast i en skolesekk. Om bildene er ekte, er ikke bekreftet. Det er foreløpig uklart hvem som står bak bombingen, men SOHR hevder det enten er russiske eller syriske krigsfly.Russlands FN-ambassadør Vitalij Tsjurkin beskriver angrepet som «forferdelig». – Jeg håper ikke vi var involvert. Det er lett for meg å si at vi ikke var det, men jeg er en ansvarlig person. Jeg må se hva forsvarsministeren sier, sier Tsjurkin til AFP. Store deler av Idlib-provinsen kontrolleres av opprørsalliansen Erobringshæren, som består av islamistiske grupper, blant annet Jabhat Fateh al-Sham, tidligere kjent som Nusrafronten. Det syriske regimet med allierte har trappet opp angrepene i provinsen de siste ukene. Kilde: VG/NTB
Slik ser et av klasserommene ut etter at skolen i landsbyen Hass ble bombet fra luften.